เดินหน้าโครงการส่งเสริมการหยุดเผาในพื้นที่การเกษตร รณรงค์เข้มข้นพื้นที่จังหวัดสุพรรณบุรี
นางอัญชลี สุวจิตตานนท์ รองอธิบดีกรมส่งเสริมการเกษตร กล่าวว่า กรมส่งเสริมการเกษตร เดินหน้าโครงการส่งเสริมการหยุดเผาในพื้นที่การเกษตรและปรับเปลี่ยนวิธีการทำการเกษตรมาทำการเกษตรแบบปลอดการเผา โดยการสร้างและพัฒนาเครือข่ายเกษตรปลอดการเผา เพื่อเร่งรัด จัดการและแก้ไขปัญหาการเผาในพื้นที่เกษตรกรรม และเนื่องจากจังหวัดสุพรรณบุรีมีจุดความร้อน (hotspot) ในพื้นที่การเกษตร โดยการสำรวจในปี 2564 จำนวนมากถึง 96 จุด กรมส่งเสริมการเกษตร จึงดำเนินการจัดงานรณรงค์หยุดเผาในพื้นที่จังหวัดสุพรรณบุรี เน้นการถ่ายทอดความรู้และสร้างเครือข่ายเกษตรกรปลอดการเผา ช่วงการเก็บเกี่ยวในพื้นที่ทำการเกษตร ภายในงานมีการสาธิตการใช้เครื่องตัดตอซัง การไถกลบ และการหว่านปอเทือง พร้อมสถานีการเรียนรู้ จำนวน 4 สถานี สำหรับ ในปี 2565 จังหวัดสุพรรณบุรี ได้ดำเนินการถ่ายทอดความรู้และพัฒนาศักยภาพเกษตรกรให้สามารถเป็นวิทยากรได้ จำนวน 5 กลุ่มๆ ละ 60 ราย ดำเนินการรณรงค์ลดการเผาในท้องถิ่น ณ อำเภอดอนเจดีย์ เกษตรกรเข้าร่วม 200 ราย โดยมีกิจกรรมสร้างการรับรู้และกิจกรรม เสนอทางเลือกลดการเผาอย่างรอบด้าน ซึ่งจากการดำเนินโครงการส่งเสริมการหยุดเผาในพื้นที่การเกษตรอย่างต่อเนื่องที่ผ่านมาจะเห็นได้ว่าจำนวนจุดความร้อน (hotspot) ในพื้นที่การเกษตรจังหวัดสุพรรณบุรี มีแนวโน้มลดลง ตั้งแต่ปี 2562 - 2564 และในปี 2565 นี้ กรมส่งเสริมการเกษตรมีเป้าหมายให้พื้นที่เผาไหม้และจุดความร้อน (hotspot) ในพื้นที่การเกษตร ของจังหวัดสุพรรณบุรีลดลง ฝุ่นละอองขนาดเล็ก PM 2.5 ลดลง พื้นดินมีความอุดมสมบูรณ์ สภาพอากาศดีขึ้น และสุขภาพของประชาชนที่ดีขึ้นกว่าเดิม หากเกษตรกรท่านใดสนใจเข้าร่วมโครงการส่งเสริมการหยุดเผาในพื้นที่การเกษตร สามารถติดต่อสอบถามได้ที่สำนักงานเกษตรจังหวัด และสำนักงานเกษตรอำเภอใกล้บ้าน